Die Golf van Tonkin (Viëtnamees: Vịnh Bắc Bộ; Vereenvoudigde Chinees: 北部湾, Tradisionele Chinees: 北部灣, pinyin: Běibù Wān; albei letterlik: "Noordelike baai") is 'n golf van die Stille Oseaan in Suidoos-Asië tussen Viëtnam in die weste, die vasteland van die Volksrepubliek China in die noordooste (provinsies Guangdong en Guangxi) en die Chinese eiland Hainan in die ooste. Die golf is ná die Noord-Viëtnamese landskap Tonkin genoem. Die Golf van Tonkin grens in die suidooste aan die Suid-Chinese See. Die golf is 500 km lank en 250 km wyd. Die grootste stad aan die Golf van Tonkin is Hai Phong in Viëtnam en Beihai in China. Die belangrikste rivier wat in die Golf van Tonkin uitmond is die Rooirivier. Aan die noordkus van Viëtnam is die Halong-baai (Vịnh Hạ Long), sedert 1994 'n Unesco-wêrelderfenisgebied, geleë. Die Golf van Tonkin is veral bekend vir die Golf van Tonkin-voorval wat tot die Viëtnamoorlog tussen die Verenigde State van Amerika en Noord-Viëtnam gelei het. Tydens hierdie voorval het volgens die Amerikaanse president Lyndon B. Johnson Noord-Viëtnamese soldate twee keer Amerikaanse torpedojaers aangeval.